ચીની સરમુખત્યાર માઓ તથા તેની વિચારધારા (?)ને જ સર્વસ્વ માનનારા કનુ તથા તેની નક્સલી ગેંગને લોકતંત્રમાં લેશમાત્ર વિશ્ર્વાસ ન હતો. નક્સલી આતંકીઓ બુદ્ધિજીવીઓ આજે પણ કહે છે કે ભારતના લોકતંત્રને કારણે મૂડીવાદને પ્રોત્સાહન મળે છે અને ગરીબોનું શોષણ થાય છે. તેથી આવા શાસનતંત્રને હિંસા દ્વારા ખદેડી મૂકવું જોઈએ અને તેના વિકલ્પે ચીનમાં માઓત્સે તુંગ પ્રેરિત સામ્યવાદી શાસન ભારતમાં સ્થપાવું જોઈએ. માઓના આંધળા ભક્ત બનેલા કનુ સાન્યાલે ૧૯૬૪માં માર્ક્સવાદી સામ્યવાદી પક્ષની બેઠકમાં પક્ષના અગ્રણીઓ સાથે ઉગ્ર ઝઘડો કર્યો હતો અને તેનું એક માત્ર કારણ એ હતું કે પક્ષની બેઠકના સ્થાને માઓત્સે તુંગનો ફોટો મૂકવામાં આવ્યો ન હતો !! આ ઘટના પછી કનુ સાન્યાલને ભારતના સામ્યવાદીઓ ઉપરથી વિશ્ર્વાસ સંપૂર્ણપણે ઊઠી ગયો હતો !! માઓત્સે તુંગના આવા આંધળા ભક્તની કરુણતા તો એ હતી કે ૧૯૬૭માં જ્યારે તે ચીનમાં ગયા ત્યારે એ ચેલાને ગુરુ સાથે ફોટો લેવાની પણ અનુમતિ ચીનની સામ્યવાદી સરકારે આપી ન હતી. બિચારા કનુ સાન્યાલે માઓના પૂતળા સાથે પોતાના ફોટા પડાવ્યા પણ એ ભડવીર ‘દ્રાક્ષ ખાટી છે’ એવું ક્યારેય ન બોલ્યા. (‘એનિમલ ફાર્મ’માં બોક્સરનું ઘોષ વાક્ય છે કે Nepoleon is always right - અહીં નેપોલિયન એ એક ભૂંડ છે એ યોગાનુયોગ જ છે !) નક્સલવાદી આતંકીઓ માઓવાદી ગણાય છે, તેનું કારણ પણ સ્પષ્ટ છે કે માઓના શાસનકાળમાં ૬ કરોડ લોકો (હા, પૂરા છ કરોડ !) એવી જ રીતે ‘મૃત્યુ’ પામ્યા હતા જે રીતે ‘એનિમલ ફાર્મ’માં બોક્સર મૃત્યુ પામે છે. ચીનમાં માઓવાદને કારણે ‘મૃત્યુ’ પામેલા છ કરોડ લોકો શોષિતો-ખેડૂતો જ હતા, જેમના અધિકારોની રક્ષા માટે જ સામ્યવાદનો જન્મ થયો હતો. માઓ સરકાર આ પરિશ્રમી કિસાનોએ પકવેલું અનાજ હડપ કરી જતી હતી, અનાજ પકવનારા જ અન્નના એક એક દાણા માટે તરસતા હતા. આ રીતે દેશને પોતે પકવેલું અન્ન સમર્પિત કરીને એ શોષિતો-કિસાનો મૃત્યુ પામ્યા હતા ! Right to Protest એ સૂત્રને અનુસરનારાઓ પણ ચીનમાં મૃત્યુ પામ્યા હતા. સ્વતંત્ર ભારતમાં પં. નહેરુના શાસનકાળમાં પણ શોષિતો-કિસાનો આવી રીતે મૃત્યુ પામ્યા ન હતા. પં. નહેરુના સુપુત્રી શ્રીમતી ઇન્દિરા ગાંધીએ તો કટોકટીના લોકશાહી પર્વમાં તો લાખો રાજકીય વિરોધીઓને જેલમાં પૂરી દીધા હતા. (ત્યારે Right to Protest વાતો કરનારાઓ કાં તો જેલમાં હતા કાં તો મનમોહનસિંગ મોડમાં હતા !)